Frikjenn datanerdene | Ola Magnussen Rydje

Ola Magnussen Rydje

10. feb. 2016 21:51 Sist oppdatert 11. februar 2016

Dataspillavhengighet skaper mer uro enn nødvendig og går over for de fleste, mener ekspert. Foto: Gorm Kallestad / SCANPIX

Dataspillende ungdom gjennom de siste tyve årene fortjener en unnskyldning.

Debatt

Dette er et debattinnlegg. Meninger i teksten står for skribentens regning.

Plot twist: De utskjelte, latterliggjorte og stigmatiserte kidsa som spiller Counter Strike, FIFA eller World of Warcraft i kjellerstuen viser seg å være helt vanlige folk.

Generasjonen med gamerungdom ble ikke voldsforbrytere. De ble ikke skoleskytere. De ble ikke sosiale tapere, og de ødela ikke folkehelsen. Tvert om. Som forskere ved NOVA påpeker: Dersom spådommene om dataspillende ungdom skulle stemt, skulle hele generasjoner vært kriminelle. På lik linje med andre jevnaldrende ble de istedenfor (tro det eller ei) godt rustet til å leve et godt liv og delta i samfunnet. Hvordan kan det ha seg? Advarslene var jo så mange.

Foreldrene tok feil

Å leve i en verden som tross alt overlevde introduksjonen av elektroniske spill, må av flere grunner være tøft for dem som advarte mest: dagens femti— og sekstiåringer. For det første må det være et sjokk å se at fengsler ikke fylles opp av voldsforbrytere med dataspilldiagnoser. De visste jo at dataspill er farlig. For det andre må det være surrealistisk å møte sosialt oppegående unge voksne, vel vitende om at de spilte Playstation istedenfor fotball og at de kanskje brukte en eller flere helger på The Gathering i Vikingskipet.

Ola Magnussen Rydje Olav Olsen

Sist, men ikke minst, må erkjennelsen av å ha blitt som sin mor og far, svi noe voldsomt: De har misforstått og stigmatisert den oppvoksende generasjon. Da du vokste opp kom ikke samfunnets undergang med The Beatles, og du ble ikke blind av å onanere. Ingen av dine barn fikk firkantøyne (hverken faktisk eller metaforisk). Du ble din mor og far. Ouch!Derfor har jeg lenge savnet unnskyldende foreldre og kommentatorer i mediebildet. Vi tok feil av hobbyen din, burde pappa (57) si. Men beklagelsene har uteblitt.

Spill er kultur

Den øredøvende stillheten og komplette mangelen på beklagelser skyldes kanskje at stigmaene fortsatt sitter i. Det er nok fortsatt slik at merkelappen «usosial» følger med deg hvis du spiller dataspill. Fordommen er like gal nå som den var før. Ungdom som spiller data logger seg på med folk fra hele verden, møtes på LAN-party i helgene, diskuterer og snakker om alt mulig, slik ungdom gjør, og de har det gøy. Med seg selv og med hverandre. Mottoet til Norges beste spillnettsted (gamer.no) står seg godt: Spill er kultur.

De møter dessuten et stort mangfold av folk fra ulike kulturer, byer, tettsteder og aldre. Lett overtrent mann (55) trenger bare å se seg i speilet for å ha møtt mangfoldet på Birkebeineren. På alle mulige måter ville jeg foretrekke svettelukten på LAN-party i Vikingskipet over en stinkende næringslivstopp som nettopp er kommet i mål på Lillehammer. Hvis du har oppdratt en gamer, vet du derfor nå hva du har å gjøre: Ring og si unnskyld.

Ola Magnussen Rydje er rådgiver for Tankesmien Agenda. Han er tidligere politisk rådgiver i NHO, og har også vært leder av Norsk studentorganisasjon. Denne teksten er skrevet på egne vegne.

Få med deg og delta i debattene hos Aftenposten meninger på Facebook og Twitter

Les mer: